Arne Toft (S), 2003-05-15:
Jeg vil gerne sige til hr. Leif Mikkelsen, at der er jo nok ingen, der har rost og har prist idrætsforeningerne og deres organisationer mere, end Socialdemokratiet har.
Vi har fuldt ud tiltro til dem, de laver et kæmpearbejde.
Men stadig væk er det jo kun halvdelen af den danske befolkning, der har noget med idrætsforeningsorganisationerne at gøre.
De her 20 mio. kr., vi foreslår, er en meget, meget, meget lille del, og det er jo 20 mio. kr., som er med til at sætte endnu flere penge i gang.
Når man ser de projekter igennem, hvor man har givet lidt, ser man, at kommunerne har suppleret; man har givet lidt, så har idrætsorganisationerne suppleret.
Jeg kan godt være bange for, at den supplering ikke kommer mere.
Jeg kan godt være bange for, og jeg gerne vil spørge hr. Leif Mikkelsen, om ikke også han kan være bange for, at vi ikke får tilført flere af dem, der er uden for idrætsforeningerne, til idrætsforeningerne, for de 20 mio. kr. skal jo også være med til at gøre idrætsforeningerne større endnu.
Altså målet og det bedste af det hele var jo, om man kunne sige, at nu kan idrætsforeningerne løse alle problemer. Jeg har hørt, hvad formanden for Danmarks Idræts-Forbund sagde på det sidste møde, vi havde derinde, og det var positivt.
Vi tror bare ikke på, at de kan klare det alene.
Der er ingen tvivl om, at de danske idrætsforeninger og deres organisationer repræsenterer en værdifuld del af den danske kulturhistorie.
Der har altid været bred politisk opbakning
til idrætsorganisationerne, hvilket også kommer til udtryk i de milliardbeløb, som stat, amter og kommuner hvert år yder. Det, som Socialdemokratiet vil med udviklingspuljen, er ikke at tage noget fra idrætsforeningerne og deres organisationer, men tværtimod give andre en mulighed for at yde et supplement på nogle områder, hvor idrætsorganisationerne ikke er nået ud.
Vi vil med udviklingspuljen give mulighed for at fortsætte Idrætspolitisk Idéprogram, hvor der kunne søges penge til projekter, som forbedrer og udvikler samarbejdet mellem foreninger, skoler, institutioner, sundhedsprojekter for overvægtige børn, integrationsforsøg for indvandrere, udvikling af foreningsdemokratiet, aktiviteter for idrætssvage grupper, inaktive voksne og en lang række andre spændende fornyelsesforsøg.
Alle må kunne se, at det er nødvendigt, når mere end halvdelen af den samlede idrætsaktivitet i dag sker uden for foreningerne, og en alt for stor del af befolkningen ikke dyrker idræt regelmæssigt.
Når jeg læser evalueringen af Idrætspolitisk Idéprogram og en gennemgang af udvalgte projekter og konstaterer, hvordan professionelle instruktører, hvoraf mange kommer fra foreningsverdenen, og ildsjæle har fået inddraget deltagerne, er jeg ikke i tvivl om, at et af målene med projekterne, nemlig at få deltagerne tættere på de organiserede idrætsforeninger, er lykkedes.
At der så også gennem projekterne er skabt blivende legepladser, idrætspladser, baner, haller og meget andet, gør det hele endnu mere positivt.
Jeg er ikke i tvivl om, at de 60 mio. kr. til forsøget er givet godt ud.
Endvidere talte han om sundhedsinitiativer
for ældre.
Han talte også om uddannelse af instruktører og samarbejdet med skoler og daginstitutioner.
Det er meget positivt, at Dansk Idrætsforbund vil gøre endnu mere ved et af de største samfundsproblemer, vi har i dagens Danmark, nemlig at der stadig er så mange danskere, der af en eller anden grund ikke er aktive i en idrætsforening og derfor ikke får den motion, der er nødvendig for at leve et sundt og godt liv.
Vi tror ikke, at idrætsforeningerne og deres organisationer på nuværende tidspunkt er i stand til at klare problemet alene, men ved fælles hjælp og med en udviklingspulje, som idrætsforeninger, skoler, fritidsorganisationer og andre kan søge, tror vi, at mange, der ikke passer ind i Foreningsdanmark, vil få nogle sunde og gode oplevelser, som måske senere vil betyde, at de tilslutter sig fællesskabet i eksempelvis en idrætsforening.
Afslutningsvis vil jeg gerne slå fast, at vi ikke ønsker at tage noget fra idrætsforeningerne og deres organisationer, men ønsker at støtte dem i det store arbejde, de udfører.
Vi foreslår en årlig pulje på 20 mio. kr., som finansieres over Kulturministeriets tips- og lottomidler, hvor der tidligere har været afholdt bevillinger til idrætsudviklingspuljen. Så skal jeg, fordi Det Radikale Venstre og Enhedslisten ikke er i stand til at være her under debatten, sige, at de støtter ideen om de 20 mio. kr.